Շատրվան Տրևի

Տրևիի շատրվան  (), շատրվան Հռոմի Տրևի թաղամասում։ Բարձրությունը 26.3 մ է, իսկ լայնությունը` 49.15 մ։ Աշխարհի ամենահայտնի շատրվաններից է և ամենախոշորը Հռոմում։

Բարոկկո ոճի այս շատրվանը նախագծել է  ճարտարապետ Նիկոլո Սալվին 1732-1762 թվականներին։ Շատրվանը հարում է Պալացցո Պոլիի () ճակատային մասին։ Պալատի հոյակերտ ճակատը և շատրվանն ընկալվում են որպես մեկ տարր, և այդ պատճառով շատրվանն ավելի խոշոր է երևում։

Քանդակներ 
Պալատի կենտրոնական որմնախորշից, նստած ծովային խեցու վրա, կարծես մարտակառքով դուրս է գալիս Օվկիանոսը։ Կառքին լծված են տրիտոնները և հիպոկամպուսները։ Նեպտունի կողքերի որմնախորշերում այլաբանական կերպարներ են, իսկ նրանց վերևում՝ հարթաքանդակներ։ Աջ հարթաքանդակը պատկերում է երիտասարդ աղջկա, ով հռոմեական զինվորներին ցույց է տալիս, թե որտեղ է աղբյուրը։ Այդ աղբյուրից ջրանցույց են կառուցել, որով ջուրը հասնում էր Հռոմ։ Ե´վ աղբյուրը, և´ ջրանցույցը ստացել են Ակվա Վիրգո (Acqua Virgo` Կույսի աղբյուր) անվանումը (այժմյան անվանումը` Ակվա Վերջինե, իտալ.` Acqua Vergine)։

Մետաղադրամ նետելու ավանդույթ 
Գոյություն ունի շատրվանի հետ կապված հավատալիք, ըստ որի` շատրվան մետաղադրամ գցողը կվերադառնա Հռոմ։ Երկու մետաղադրամ գցելը սիրային հանդիպում է խոստանում, երեք մետաղադրամը՝ ամուսնություն, չորսը՝ հարստություն, հինգը՝ բաժանում։ Քաղաքային ծառայողները տարեկան շատրվանից «որսում են» մոտավորապես 700000 եվրո։ Գումարն օգտագործվում է Հռոմում կարիքավորների խանութի համար։ Շատրվանից գումարներ գողանալու պարբերաբար փորձեր են կատարվում։

Շատրվանի աջ կողմում կան «սիրահարների խողովակներ», որոնցից, ըստ ավանդության, ջուր խմողները հավերժ կսիրեն իրար և համերաշխ կապրեն մինչև խոր ծերություն։

Տրևի շատրվանը կինոյում 
Տրևի շատրվանը պատկերված է շատ ֆիլմերում՝
 «Հռոմեական արձակուրդներ»,
 «Քաղցր կյանք», որտեղ շատրվանը երրորդ գործող անձն է,
 «Խելահեղ սիրահարվածը» և այլ ֆիլմերում։

Ծանոթագրություններ 

Իտալիայի մշակույթ
Հռոմի հուշարձաններ
Շատրվաններ